《游安宁温泉》
清代·吴铭道

野性颇爱山，逢山便欲住。那知此山中，幽胜复无数。

桃花艳春津，鳞鳞踏前路。沈绿注芳池，悠扬滋暖露。

本非无垢人，幸可洗尘雾。石壁奔云泉，聆风俨韶濩。

亭花映人肉，狂吟欲仙去。灵窍覆千钟，贪看忘故步。

秾纤半帘日，流光不肯驻。世俗未能遗，沈吟返三顾。

作者简介：（1671—1738后）安徽贵池人，字复古。吴应箕孙。父吴孟坚亦隐居以终。铭道守祖与父之志，布衣终老，游迹半天下。诗多豪宕激楚之语。有《复古诗集》、《滇海集》。